MESTSKÝ ÚRAD V ŽILINE

Materiál na rokovanie 
Mestskej rady v Žiline

Číslo materiálu: _____/2012

K bodu programu

Návrh všeobecne záväzného nariadenia o reklamných, informačných 
a propagačných zariadeniach na území mesta Žilina

Materiál obsahuje: 						Materiál prerokovaný:

1.	Návrh na uznesenie					 
2.	Dôvodová správa						
3.	Návrh VZN 

Predkladá: 

Ing. Igor Choma 
primátor mesta Žilina  

Zodpovedný za vypracovanie:

Ing. Jozef Oswald
poverený vedením odboru stavebného

                                                              
Žilina, február 2012

NÁVRH NA UZNESENIE  

Uznesenie č. _____/2012

Mestská rada v Žiline 

I. odporúča mestskému zastupiteľstvu v Žiline:

1.	schváliť návrh všeobecne záväzného nariadenia o reklamných, informačných 
a propagačných zariadeniach na území mesta Žilina

DÔVODOVÁ SPRÁVA

Predkladaný návrh VZN reaguje na niekoľko skutočností:

1.	Protest prokurátora Okresnej prokuratúry Žilina sp. zn. Pd 146/11 proti VZN č. 10/2011 o reklamných, propagačných a informačných zariadeniach na území mesta Žilina,
2.	Praktické poznatky z aplikácie doterajších VZN na problematiku RIP zariadení na území mesta.

Vzhľadom na rozsiahlosť zmien preto predkladateľ pristúpil z dôvodu prehľadnosti k vypracovaniu nového návrhu VZN, ktoré je podstatne stručnejšie ako doterajšie VZN. VZN totiž (aj podľa názoru prokuratúry) nemá kopírovať či citovať zákonné ustanovenia (tieto platia bez ohľadu na to, či sa vo VZN uvádzajú alebo nie; navyše doterajší postup bol aj v rozpore s požiadavkami právnej teórie, kladenými na právne normy, akými aj VZN sú). Taktiež boli vypustené ustanovenia, ktoré zakladajú nové povinnosti alebo zasahujú do preneseného výkonu štátnej správy stavebným úradom.

Navrhované VZN preto predstavuje len základný a minimálny rámec pri stanovení niektorých bodov; ostatné záležitosti sú upravené buď v stavebnom konaní podľa predpisov stavebného práva (technické požiadavky na RIP ako stavby a ich umiestňovanie) alebo priamo v nájomnej zmluve s mestom. Treba povedať, že po prijatí tohto VZN bude rozšírený doterajší obsah nájomných zmlúv s mestom tak, aby v nich boli obsiahnuté tie povinnosti, ktoré mesto ako prenajímateľ bude od nájomcov pri nájme pozemkov pod RIP zariadeniami požadovať. Táto úprava už pôjde v režime zmluvnej voľnosti, t.j. súkromného práva a jeho inštitútov (nájomná zmluva). Treba tiež uviesť, že mesto ako právnická osoba (abstrahujúc od jeho možného súčasného postavenia ako stavebného úradu) voči RIP zariadeniam na iných pozemkoch nemá danú regulačnú právomoc; tu sa postupuje všeobecne podľa Stavebného zákona.

VŠEOBECNE ZÁVÄZNÉ NARIADENIE

č. ..../2012
 
o  reklamných, informačných a propagačných zariadeniach na území mesta 
Žilina

Mesto Žilina, na základe samostatnej pôsobnosti podľa článku 68 Ústavy Slovenskej republiky 
a podľa § 6 ods. 1 a § 4 ods. 1 zákona SNR č. 369/1990 Zb. o obecnom zriadení v znení neskorších predpisov, vydáva toto všeobecne záväzné nariadenie.

Hlava I
Úvodné ustanovenia 

Článok 1
Účel nariadenia

Toto všeobecne záväzné nariadenie (ďalej len VZN) upravuje podmienky umiestňovania a prevádzkovania reklamných, informačných a propagačných zariadení (ďalej len RIP zariadenia) na území mesta Žilina a určenie výšky nájomného za poskytnutie priestoru na umiestnenie RIP, ako aj úprava postupu a predpoklady uzatvárania nájomnej zmluvy s mestom Žilina, pričom týmto VZN nebudú dotknuté ustanovenia osobitných predpisov o povoľovaní a umiestňovaní stavieb, teda najmä ustanovenia zákona č.50/1967 Zb. stavebného zákona.

Článok 2                                               
Rozsah platnosti
 	
1.	Toto VZN platí pre RIP zariadenia na nehnuteľnostiach vo vlastníctve Mesta Žilina na území Mesta Žilina. Územie Mesta Žilina pozostáva z katastrálnych území: 
a)	Žilina, 
b)	Bánová,
c)	Brodno,
d)	Budatín,
e)	Bytčica, 
f)	Mojšova Lúčka, 
g)	Považský Chlmec,
h)	Strážov, 
i)	Trnové,
j)	Vranie,
k)	Zádubnie, 
l)	Zástranie,
m)	Závodie,
n)	Žilinská Lehota.

2.	Územie mesta je, pre účely tohto VZN, rozdelené do nasledovných zón:
a)	Zóna I – Mestská pamiatková rezervácia (ďalej len MPR) - je územie vyhlásené uznesením Vlády SSR číslo 194/87 zo dňa 11.09.1987; hranica MPR je vyznačená v Územnom pláne mesta Žilina (ďalej len ÚPN-M),
–	Hrad Budatín s areálom – je územie zapísané v Ústrednom zozname pamiatkového fondu SR ako národná kultúrna pamiatka (ďalej len NKP) pod číslom 1427/1-4 (1-zámok, 2-park, 3-hospodársky objekt, 4-hospodársky objekt), ktoré bolo vyhlásené za chránené SKK ONV Žilina dňa 05.11.1963 pod číslom 89/63; hranica NKP je vyznačená v ÚPN-M Žilina. 
b)	Zóna II – ochranné pásmo MPR (ďalej len OP MPR) – je ochranné pásmo vymedzené v ÚPN-M Žilina. 
c)	Zóna III – centrálne časti mesta – je územie centier jednotlivých obvodov a hlavných peších trás v Žiline podľa platného ÚPN-M Žilina.
d)	Zóna IV – je zastavané, alebo k súvislému zastavaniu určené, prevažne obytné územie mesta podľa platného ÚPN-M Žilina. 
e)	Zóna V – územie plôch priemyslu a skladového hospodárstva, obchodných centier– tzv. obchodných reťazcov a plôch obslužno-výrobných prevádzok podľa platného ÚPN-M Žilina.
f)	Zóna VI – extravilán – je lokalita mimo zastavaného územia alebo určeného na súvislé zastavanie podľa platného ÚPN-M Žilina. 

3.	Ak je hranica medzi zónami vedená v osi komunikácie, platí, že priestory po oboch stranách komunikácie sú zaradené do zóny vyššej kategórie.

4.	Schematické vymedzenie predmetných zón je zobrazené v prílohe číslo 2, ktorá tvorí neoddeliteľnú súčasť tohto VZN.

5.	Pri pochybnostiach o tom, do ktorej zóny územie patrí, pre účely tohto nariadenia je oprávnený rozhodnúť Mestský úrad Žilina, odbor stavebný, oddelenie architekta mesta (ďalej len MsÚ Žilina, odd. AM). 

Hlava II
Umiestňovanie RIP zariadení

Článok 1
Ustanovenia pre jednotlivé zóny

1.	V zóne I sa RIP zariadenia nesmú umiestňovať:
a)	na fasádach nad arkádami,
b)	na kovaných zábradliach pavlačí, balkónov a loggií, v parapetoch okien,
c)	na výplniach okenných a dverných otvorov,
d)	medzi stĺpmi arkád,
e)	na klenbách a stĺpoch podlubia,
f)	kolmo na stenu podlubia (v šírke väčšej ako 50 cm),
g)	na rímsach,
h)	v polohách, v ktorých by bránili výhľadom na významnú architektúru, na ozdobné prvky architektúry a pod.,
i)	na výtvarných dielach, drobnej architektúre a na zeleni, 
j)	na strechách a štítoch,
k)	na stĺpoch verejného osvetlenia a trakčného vedenia,
l)	na peších ťahoch v polohách, ktoré sťažujú chodcom peší pohyb.

2.	V zóne I sa na stenách objektov v prielukách smú umiestňovať len označenia prevádzky.

3.	V zónach I, II sa nesmú umiestňovať veľkoplošné reklamné a informačné zariadenia; propagačné zariadenia sa môžu umiestňovať po dobu trvania akcie, na základe súhlasného stanoviska MsÚ Žilina, stavebného odboru, oddelenia architekta mesta po prerokovaní s odborom dopravy.

4.	V zóne I a II sa na fasádach objektov môžu umiestňovať len informačné zariadenia (označenie obchodu, prevádzky, reštauračného zariadenia, označenie budovy...).

5.	RIP zariadenia v zóne I musia byť riešené na vysokej profesionálnej úrovni v kontexte s architektúrou a designom okolitého prostredia.  

6.	RIP zariadenia v zóne I a II je potrebné riešiť komplexne pre celý objekt (napr. ako jednotný informačný systém, ap.).

7.	RIP zariadenia v zónach I, II a III riešiť s použitím prevažne ušľachtilých materiálov.

8.	V zóne I, II a III zariadenia, ako napr. označenie obchodu, prevádzky, stravovacieho zariadenia a pod. realizovať v maximálnej možnej miere formou vývesných štítov.

9.	Vývesné štíty sa smú osadiť v maximálnej výške do úrovne kordónovej rímsy prízemia a v minimálnej výške 2200 mm nad úrovňou terénu, ak sú umiestnené kolmo na fasádu objektu. Šírka vývesných štítov umiestnených kolmo na fasádu objektu je max. 500 mm.

10.	V prípade, že označenie prevádzky, názov objektu a pod. je súčasťou architektúry objektu, t.j. nie je riešené samostatným RIP zariadením osadeným na fasáde objektu, môže byť toto umiestnené aj nad kordónovou rímsou alebo v súlade s architektonickým návrhom.

11.	V zóne III sa nesmú umiestňovať voľne stojace veľkoplošné ako aj priestorové (trojrozmerné) reklamné a informačné zariadenia; propagačné zariadenia sa môžu umiestňovať po dobu trvania akcie, na základe súhlasného stanoviska MsÚ Žilina, stavebného odboru, oddelenia architekta mesta po prerokovaní s odborom dopravy. 

12.	Veľkoplošné RIP zariadenia smú byť v zóne III len vo výnimočných prípadoch, a to ako súčasť objektu (napr. na oplotení pozemku, areálov, ap.) a len na základe posúdenia.

13.	V zóne IV sa veľkoplošné voľne stojace RIP zariadenia smú umiestňovať len pozdĺž zberných komunikácií a obslužných komunikáciách funkčnej triedy C1 .

14.	V zóne VI sa veľkoplošné RIP zariadenia nesmú umiestňovať v rekreačných územiach.

Hlava III 

Článok 1
Uzatváranie nájomnej zmluvy

1.	RIP zariadenia na užívanie ktorých nie je potrebné uzavrieť nájomnú zmluvu:
a)	Označenia pri návestiach v záujme verejnej bezpečnosti a poriadku pri uličných, požiarnych, dopravných, vodohospodárskych a opisných značkách, pri označení geodetických bodov a poštových schránok.
b)	Pouličné dekorácie, dočasné transparenty, visiace transparenty (stuhy) a podobné neziskové reklamné zariadenia umiestnené len po dobu trvania akcie.
c)	Reklamné tabule (oznamy) vo výkladoch - reklamy na ploche vnútorných výkladov.
d)	Vo vnútorných priestoroch objektov, na uzatvorených dvoroch. 
e)	Označenie stavby.

2.	Od poplatkov sú oslobodené nasledovné zariadenia:
a)	Označenia pri návestiach v záujme verejnej bezpečnosti a poriadku pri uličných, požiarnych, dopravných, vodohospodárskych a opisných značkách, pri označení geodetických bodov a poštových schránok.
b)	Pouličné dekorácie, dočasné transparenty, visiace transparenty (stuhy) a podobné neziskové reklamné zariadenia umiestnené len po dobu trvania akcie.
c)	Reklamné tabule (oznamy) vo výkladoch - reklamy na ploche vnútorných výkladov.
d)	Vo vnútorných priestoroch objektov, na uzatvorených dvoroch. 
e)	Propagačné zariadenia na kovových zábradliach miestnych komunikácií vo forme krátkodobých textilných transparentov s dobou trvania maximálne 3 týždne.
f)	Označenie prevádzky.
g)	Označenie stavby.

Hlava IV
Nájomné

Článok 1

1.	Nájomné, za ktoré mesto poskytne priestory na umiestnenie RIP zariadení na svojich nehnuteľnostiach, sú uvedené v prílohe tohto VZN, ktorá tvorí jeho neoddeliteľnú súčasť.

2.	Ak má byť informačné zariadenie umiestnené na stĺpoch verejného osvetlenia alebo trakčného vedenia, správca stĺpov verejného osvetlenia alebo trakčného vedenia je oprávnený uzavrieť s prevádzkovateľom informačného zariadenia nájomnú zmluvu a dohodnúť aspoň také nájomné, za aké sa v tom čase a na tom mieste obvykle také alebo porovnateľné nehnuteľnosti prenechávajú do nájmu na tento účel.

Hlava V
Prechodné a záverečné ustanovenia

Článok 2
Zrušovacie ustanovenia
     
1.	Ruší sa VZN č. 10/2011 o reklamných, informačných a propagačných zariadeniach na území mesta Žilina.

Článok 3
Záverečné ustanovenia
       
1.	Všeobecne záväzné nariadenie o reklamných, informačných a propagačných zariadeniach na území mesta Žilina bolo schválené na zasadnutí Mestského zastupiteľstva v Žiline dňa .... 

2.	Toto všeobecne záväzné nariadenie nadobúda účinnosť 15. dňom od vyvesenia na úradnej tabuli mesta Žilina.      

                                   
Prílohy:	
Príloha č. 1:	Minimálne nájomné za poskytnutie priestoru na umiestnenie RIP zariadení na nehnuteľnostiach mesta Žilina.
Príloha č. 2:	Schematické vymedzenie zón.

                                                                                                                        Ing. Igor Choma
                                                                                                                    primátor Mesta Žilina  

Príloha č.1 k VZN č. .../2012

Minimálne ceny za poskytnutie priestoru na umiestnenie RIP zariadení 
na nehnuteľnostiach mesta Žilina

RIP zariadenie	cena v EUR/rok* v zóne  	
	I	II	III	IV	V	VI	
za 1 m2 reklamnej plochy	300	260	220	180	140	100	
City Light	1 000	900	800	700	600	500	

*Ceny za poskytnutie priestoru na umiestnenie RIP zariadení sú stanovené za jednostranné RIP zariadenia. Pri obojstranných a viacrozmerných, s výnimkou RIP zariadení typu City Light, sa cena násobí počtom plôch.

Príloha č. 2 k VZN č.  .......
Schematické vymedzenie zón